Na izany aza anefa ny anjara toerana ananan’ny sekoly eo amin’ny fiainana ankapobeny dia mbola misy foana ny karazana tsy fahombiazana hita eny anivony. Tsikaritra tokoa fa anisan’ny mitarika ny mpianatra iray amin’ny tsy fahombiazana ny olana samihafa izay mitranga eo anivon’ny sekoly sy ny fiarahamonina ankapobeny. Io toe-javatra io no anisan’ny nanitikitika ny sainay ka nahatonga anay hametraka ny fanontaniana hoe midika inona ho an’ny olona eo amin’ny fiarahamonina moa ny hoe olona nianatra, olona manam-pahaizana? Antony lehibe iray nahatonga anay hisafidy ity lohahevitra ity manao hoe ny iainan’ny mpianatra isam-paritra ny sekoly ambaratonga faharoa araka ny iainan’ny mpianatra kilasy faharoa azy ao amin’ny lisea mahitsy. Fa nahoana tokoa no ny sekoly ambaratonga faharoa no niantefan’ny safidy tamin’ny fanadihadiana nataonay? Nosafidianay ny sekoly ambaratonga faharoa satria hitanay fa manana ny anjara toerana lehibe izany eto amintsika eto madagasikara. Heverina fa raha tsy misy finiavana lehibe nananan’ny sokajin’olona maro ray aman-dreny, mpianatra, mpampianatra tsy tonga eny amin’ny sekoly ambaratonga faharoa ny zaza malagasy iray. Etsy ankilany, mbola maro ireo kaominina eto no tsy manana sekoly ambaratonga faharoa. Hany ka voatery mandeha lavitra na mifindra fonenana mihitsy ny mpianatra raha te hanohy ny fianarany. Matetika aza, ny lisea no ambaratongam-pianarana ambony indrindra any amin’ireo distrika sasany any ambanivohitra. Araka izany heverina fa efa nandranto fianarana ambony ny mpianatra iray rehefa tonga eny amin’ny ambaratonga faharoa. Ankoatra izay dia maro amin’ireo mpianatra no miditra eo amin’ny sehatry ny asa rehefa nahavita io ambaratonga io. Noho izany, ambaratonga iray manana ny maha izy azy io sehatra iray io. Ny kilasy faharoa no nodinihina manokana satria mpianatra vaovao izy ireo eny anivon’ny sekoly ambaratonga faharoa. Azo lazaina fa mbola manavao ny toerana izy ireo noho izany. Tsy azo lavina ihany koa fa mpianatra avy amin’ny sekoly samihafa izy ireo teo aloha no lasa mpiara- mianatra. Mahaliana araka izany ny hijery ny fampiarahamonina misy eo amin’ireo mpianatra ireo. Efa maro ireo asa fikarohana vita raha ny momba ny fanabeazana sy fampianarana eto madagasikara no asian-teny, indrindra ny momba ny fanabeazana sy ny fampianarana eny amin’ny ambaratonga fototra. Anisan’izany ny boky fampianarana ny teny reny any amin’ny sekoly ambaratonga fototra eto madagasikara 7 notohanan’ny unesco, izay mampiseho ny olana mitranga ateraky ny fampiasana ny teny ôfisialy roa teny frantsay sy teny malagasy ôfisialy ho teny enti-mampianatra eto madagasikara. Ho an’ny mpianatra eto afovoan-tany, afaka manosika azy ny fampiasana ny teny ôfisialy roa hatrany amin’ny ambaratonga faharoa na mihoatra noho izany satria ny teny sy ny firafitry ny teny ampiasaina ao an-toerana no saika nananganana ny teny malagasy ôfisialy. Ireo mpianatra avy any anindran-tany kosa dia misedra olana satria ny tenim-paritra no nampiasainy raha vao nianatra niteny izy ireo ary ifaneraseran’ny fiarahamonina amin’ny ankapobeny. Ny teny malagasy ôfisialy sy ny teny frantsay kosa dia any an-tsekoly mihitsy vao manomboka mianatra izany. Nisy ihany koa ny boky ny fanabeazana eto madagasikara. Jery todika amin’ny rafi-pampianarana ho an’ny ho avy mamirapiratra 8 izay mampiseho ny rafi-pampianarana nisy teto madagasikara hatramin’ny nisian’ny sekoly voalohany teto ka mandraka ankehitriny. Ao anatin’izany, ireo mpikaroka dia miezaka mitondra vahaolana mba hanatsarana izany rafi-pampianarana izany. Ambarany fa mila ampahafantarina miainga any amin’ny tsirairay ka hatrany amin’ny mpitondra ny lanjan’ny fanabeazana sy ny fampianarana ka ny fanatanterahana ireo nofinofy dia miainga amin’ny fampitomboana ny fahaizana.